11 Re setse re bone gore re ka se kgone go atamela Modimo kwantle ga go tsena ka Jesu. Akanya fela gore totatota seno se re ama jang. Jesu ke “tsela” ka gonne ke ka ene fela re ka kgonang go nna le kamano ya botsala le Modimo. Ke eng fa go le jalo? Ka go ikanyega go isa losong, Jesu o ne a ntsha botshelo jwa gagwe go nna setlhabelo sa thekololo. (Mathaio 20:28) Kwantle ga thulaganyo eno ya thekololo, go ne go ka se kgonege gore re atamele Modimo. Boleo bo dira gore go nne le legora fa gare ga Modimo le batho ka gonne Jehofa o boitshepo mme ka gone le ka motlha a ka se dumelele boleo. (Isaia 6:3; 59:2) Mme setlhabelo sa ga Jesu se tlositse legora leo; se ne sa bipa, kana sa nna tetlanyo ya maleo a rona. (Bahebera 10:12; 1 Johane 1:7) Fa re amogela thulaganyo eno e Modimo a e dirileng ka Keresete mme re dumela mo go yone, re ka kgona go amogelwa ke Jehofa. Ruri ga go na tsela e nngwe gape e re ka kgonang go “letlana le Modimo” ka yone.—Baroma 5:6-11.